
7. juni 2002

Mere indflydelse til de nationale parlamenter

Et af de store spørgsmål, som EU’s næste regeringskonference i 2004 skal tage sig af, er, hvordan de nationale parlamenter kan styrkes i EU-samarbejdet. Det blev slået fast i en erklæring til Nicetraktaten fra 2000.

Netop denne problemstilling har optaget blandt andre Folketingets formand, Ivar Hansen, der lørdag den 8. juni skal holde en stor tale om de nationale parlamenters rolle i EU på den årlige konference for EU-landenes parlamentsformænd, som finder sted i Madrid den 7.– 9. juni, 2002.

”De nationale parlamenter er tættere på borgerne, og derfor er der mange gode grunde til, at vi nærmere overvejer, hvordan de nationale parlamenter kan inddrages mere i EU-spørgsmål”, siger Ivar Hansen og tilføjer: ”Ikke mindst set i lyset af at skillelinjerne mellem indenrigspolitik og EU-politik i dag næsten er forsvundet, og at EU får større og større betydning for den enkelte borger i EU”.

Ivar Hansen vurderer, at EU-samarbejdet ikke er tilstrækkeligt forankret i medlemslandenes befolkninger, hvilket også fremgår af Laeken-erklæringen fra EU-topmødet i december 2001. Folketingets formand henviser blandt andet til den lave valgdeltagelse ved valgene til Europa-Parlamentet og resultaterne af folkeafstemningerne i Irland og Danmark. Selv er han ikke i tvivl om, at EU har skabt stabilitet, fred og økonomisk velstand i Europa.  

I den senere tid har de nationale parlamenters rolle i EU været diskuteret ofte og i mange sammenhænge. Således har Konventet om Europas fremtid som en af sine hovedopgaver at vurdere de nationale parlamenters rolle, ligesom Tysklands udenrigsminister Joscha Fisher og premierminister Tony Blair har gjort sig til fortalere for at styrke de nationale parlamenter i EU. Begge politikere går ind for, at man opretter en kollektiv repræsentation for de nationale parlamenter. Enten i form af et andetkammer i Europa-Parlamentet eller som et selvstændigt organ. Senest har statsminister Anders Fogh Rasmussen på den årlige Europakonference den 24. – 25. maj 2002 foreslået, at de nationale parlamenter skal styrkes i EU-samarbejdet.

Ivar Hansen ønsker, at man også overvejer at udbygge et eksisterende samarbejdsforum: ”Det såkaldte COSAC-samarbejde mellem de nationale parlamenters europaudvalg er en god platform for udveksling af synspunkter og idéer om generelle EU-spørgsmål, og det synes jeg, at man skal arbejde videre med”.

Tanken med et styrket COSAC – eller ”Parlamenternes Forum”, som den danske COSAC-delegation foreslår COSAC omdøbt til - er ikke, at de nationale parlamenter skal vanskeliggøre EU’s beslutningsprocedurer yderligere. I stedet forestiller Ivar Hansen sig en rolle for de nationale parlamenter som nærhedsprincippets vogter. 

”Det er min opfattelse, at meget peger i retning af en styrkelse af de nationale parlamenters rolle i EU-samarbejdet. Demokratiet på europæisk plan kan kun blive styrket af, at de nationale parlamenter får en større rolle”, siger Ivar Hansen, som forventer en øget debat om de nationale parlamenters rolle i EU frem mod efterårets COSAC-møde i Danmark den 17.-18. oktober 2002. 

Flere oplysninger kan fås ved henvendelse til Thomas Søndergaard Sarup på telefon 3337 3329. Folketingets formand har afgivet en rapport om de nationale parlamenters rolle i fremtidens Europa, som kan rekvireres i EU-Oplysningen på telefon 3337 3337.

